1 dood, 3 beseer in trompop botsingDie ongelukstoneel. (Foto: Rescue Care) Een persoon is dood en drie ander is Sondag vroegoggend ernstig beseer in ’n trompop botsing in Durban, KwaZulu-Natal. Garrith Jamieson, woordvoerder van Rescue Care, het gesê paramedici is kort ná 06:00 na die toneel op die Hans Detman-snelweg naby Wingen Walk in Shallcross ontbied. “Met hul aankoms op die toneel het paramedici ’n bloedbad aangetref,” het Jamieson verduidelik. Volgens Jamieson het twee voertuie reg van voor gebots. Die bestuurder van een van die motors was in dié stadium in die wrak van die motor vasgekeer. Die persoon het noodlottige beserings in die botsing opgedoen en is op die toneel dood verklaar. Drie insittendes van die ander motor in die botsing betrokke het ernstige beserings opgedoen en is op die toneel gestabiliseer voordat hulle na nabygeleë hospitale gehaas is vir verdere mediese behandeling. Die oorsaak van die botsing is onbekend. Die polisie was op die toneel om ondersoek in te stel, het Jamieson gesê.